Meisie (6) in kop getref toe bendes skiet | Netwerk24
Deur Maygene de Wee 30 April 2019 14:15
"My ma het nog haar kos uitgeskep en dit in die mikrogolfoond gebêre, min wetende dat sy nie huis toe kom nie," sê Desiree Judde oor haar susterskind, Robinesia Joko (6).
Robinesia was Maandag op pad huis toe van haar skool in Rivierview, Worcester, waar sy in die preprimêre klas is.
Robinesia Joko (6) is Maandag in Avianpark deur bendes in haar kop raakgeskiet. Foto: Verskaf
Sy het agter in die Hyundai-minibussie gesit toe sy ten aanskoue van haar skoolmaats in haar kop raakgeskiet is.
Die bussie, wat as skoolvervoer gebruik word, het midde in die koeëlreën van strydende bendes, die Junior Cisko Yakkies (JCY's) en die Uitbyters, in Avianpark, Worcester, beland.
Robinesia is per helikopter na die Rooikruis-kinderhospitaal in Kaapstad geneem.
"My suster het gesê die dokters het die koeël uitgehaal. Sy is nog in 'n koma. Haar brein is ook geswel en daar is nog baie bloeding," sê Judde.
Sy sê dat sy en ander familielede gaan later Dinsdag Kaapstad toe ry om haar suster by te staan.
Die polisie het die skietvoorval bevestig. Kapt. Frederick van Wyk, polisiewoordvoerder, sê dat vier vermeende bendelede, glo almal van die Uitbyters, Maandag in hegtenis geneem is.
Een van die vermeende bendelede is glo 'n 29-jarige voormalige polisielid wat op die polisie geskiet het.
Van Wyk sê die voorval het omstreeks 15:30 in Avianpark gebeur. Die polisie het op 'n klag van bendegeweld tussen die JCY's en die Uitbyters reageer toe daar op hulle geskiet is. Volgens Van Wyk sal die mans op aanklagte van poging tot moord, die onwettige besit van 'n vuurwapen en die rig van 'n vuurwapen in die landdroshof in Worcester verskyn sodra hulle aangekla is.